มันนี่ทูเดย์
เงินทุนไหลเข้า 2,913 ล้านเหรียญสหรัฐ
2 เม.ย. 2556

เงินทุนไหลเข้า 2,913 ล้านเหรียญสหรัฐ 
ธนาคารแห่งประเทศไทย (ธปท.) รายงานดุลเงินทุนเคลื่อนย้ายล่าสุดในเดือน ก.พ.ปีนี้ ว่า มีเงินไหลเข้าสุทธิ 2,913 ล้านเหรียญสหรัฐ หรือประมาณ 8.54 หมื่นล้านบาท หากคิดอัตราแลกเปลี่ยนปัจจุบันเฉลี่ยที่ 29.30 บาทต่อเหรียญสหรัฐ เพิ่มขึ้น 1,139 ล้านเหรียญสหรัฐ หรือประมาณ 3.34 หมื่นล้านบาท จากเดือนก่อนหน้าที่มีเงินทุนไหลเข้าสุทธิ 1,774 ล้านเหรียญสหรัฐ หรือประมาณ 5.2 หมื่นล้านบาท ซึ่งไหลเข้ามาเพิ่มขึ้นจากการกู้ยืมระยะสั้นจากต่างประเทศของภาคสถาบันการเงิน เพื่อบริหารสภาพคล่องในธุรกรรมเงินตราต่างประเทศ รวมถึงการลงทุนโดยตรงและการลงทุนในตราสารหนี้ภาครัฐของนักลงทุนต่างประเทศที่ยังมีต่อเนื่อง
ทั้งนี้ แบ่งเป็นภาครัฐมีเงินทุนไหลเข้าสุทธิ 348 ล้านเหรียญสหรัฐ หรือประมาณ 1.02 หมื่นล้านบาท ลดลงจากเดือนก่อนหน้าที่เงินทุนไหลเข้าสุทธิ 451 ล้านเหรียญสหรัฐ ภาคธนาคารกลางมีเงินไหลเข้าสุทธิ 275 ล้านเหรียญสหรัฐ หรือประมาณ 8,057 ล้านบาท ลดลงจากเดือนก่อนหน้าที่มีเงินทุนไหลเข้าสุทธิ 1,943 ล้านเหรียญสหรัฐ และภาคสถาบันรับฝากเงินมีเงินไหลเข้าสุทธิ 3,616 ล้านเหรียญสหรัฐ หรือประมาณ 1.06 แสนล้านบาท เพิ่มขึ้นจากเดือนก่อนหน้าที่มีเงินไหลออกสุทธิ 1,356 ล้านเหรียญสหรัฐ
อย่างไรก็ตาม ในเดือน ก.พ.ปีนี้ ดุลบัญชีเดินสะพัดและดุลบัญชีการเงินที่เกินดุล ส่งผลให้ดุลการชำระเงินเกินดุล 1,638 ล้านเหรียญสหรัฐ สูงขึ้นจากเดือนก่อนหน้าที่เกินดุล 1,030 ล้านเหรียญสหรัฐ นับเป็นการเกินดุลติดต่อกันเป็นเดือนที่ 4
คลังเล็งคุมเงินนอกงบ 2.45 ล้านล้าน
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวในงานมอบรางวัลทุนหมุนเวียนดีเด่นประจำปี 2555 ว่า รัฐบาลให้ความสำคัญกับเงินนอกงบประมาณ โดยเฉพาะประเภทเงินทุนหมุนเวียนให้บริหารจัดการได้อย่างมีประสิทธิภาพ เพื่อขับเคลื่อนยุทธศาสตร์การบริหารและพัฒนาประเทศ
ปัจจุบันทุนหมุนเวียนที่มอบหมายให้กรมบัญชีกลางกำกับดูแลมีจำนวน 110 ทุน มูลค่าสินทรัพย์ ณ วันที่ 30 ก.ย. 2555 อยู่ที่ 2.45 ล้านล้านบาท คิดเป็น 21.2% ของจีดีพี และคิดเป็น 103.1 ของวงเงินงบประมาณรายจ่ายประจำปี 2555เป็นงบลงทุนและงบดำเนินงานกว่าปีละ 3 แสนล้านบาท หากสามารถบริหารเงินทุนหมุนเวียนนี้ได้ตามภารกิจ จะมีผลต่อการขยายตัวของเศรษฐกิจได้
" มีภาระกิจหลายอย่างที่กองทุนบริหารแล้วเมื่อมีรายได้ที่ต้องนำส่งคลัง เมื่อต้องการใช้เงินในการขยายกิจการต่อจึงต้องรอการจัดสรรงบประมาณประจำปี ซึ่งอาจไม่ทันต่อความต้องการ ดังนั้นการบริหารทุนหมุนเวียนอย่างมีประสิทธิภาพจึงเป็นเรื่องที่มีความจำเป็น " นายกิตติรัตน์กล่าว 
สำหรับทุนหมุนเวียนที่ได้รับรางวัลดีเด่นประจำปี 2555 ได้แก่ กองทุนสนับสนุนการวิจัยและกองทุนหมุนเวียนในการผลิตพันธุ์ปลา พันธุ์กุ้ง และพันธุ์สัตว์น้ำอื่น ส่วนประเภทชมเชยได้แก่ เงินทุนหมุนเวียนการแสดงเหรียญกษาปณ์และเงินตราไทยของกรมธนารักษ์